ASPรุกตั้งกองทุนเน้นหุ้นนอกตลาด
เอเซีย พลัส ลุยธุรกิจใหม่ ตั้งกองทุนซื้อหุ้นนอกตลาด ฟันกำไรสูงเสริมงานวาณิชธนกิจ
21 พ.ย. 2555

เอเซีย พลัส ลุยธุรกิจใหม่ ตั้งกองทุนซื้อหุ้นนอกตลาด ฟันกำไรสูงเสริมงานวาณิชธนกิจ
นายก้องเกียรติ โอภาสวงการ ประธานกรรมการบริหาร บริษัทหลักทรัพย์ (บล.) เอเซีย พลัส (ASP) เปิดเผยว่า บริษัทยังคงเน้นนโยบายขยายธุรกิจที่มีอัตรากำไรสุทธิที่สูงมากขึ้น รวมทั้งกระจายรายได้และฐานลูกค้ามากขึ้น
ดังนั้น ในช่วงปลายปีนี้บริษัทจะรุกธุรกิจใหม่ คือ การจัดตั้งกองทุนส่วนบุคคล (ไพรเวต อิควิตี) ที่มีนโยบายลงทุนหุ้นนอกตลาดหลักทรัพย์ เพื่อทำให้พอร์ตลงทุนของบริษัทครอบคลุมทั้งการลงทุนระยะสั้น ระยะกลาง และระยะยาว จากเงินลงทุนทั้งหมดประมาณ 3,000 ล้านบาท ซึ่งจะเริ่มสร้างผลตอบแทนในปีที่ 3 เป็นต้นไป
“ถ้าหากเราลงทุนไพรเวต อิควิตีทั้งหมด 10 แห่ง ขอแค่ 2 แห่งสร้างผลตอบแทนได้ก็ถือว่าคุ้มแล้ว เพราะจะได้มากกว่าในตลาดหุ้น และบางครั้งก็ให้มากกว่า 100% โดยคาดหวังว่าจะได้อย่างน้อย 25% ต่อปี และบริษัทยังเข้าไปให้ความช่วยเหลือในการทำธุรกิจ” นายก้องเกียรติ กล่าว
ประธานกรรมการบริหาร ASP กล่าวว่า โครงสร้างธุรกิจหลักทรัพย์ในประเทศตะวันตก พบว่ารายได้จากการลงทุนและบริหารสินทรัพย์ให้ลูกค้า จะมีมากกว่ารายได้จากค่าธรรมเนียม (คอมมิชชัน) และประเมินว่าภายในอีก 5 ปี ภาพอุตสาหกรรมหลักทรัพย์ของไทยคงไปถึงจุดนั้น เพื่อให้รองรับกับคอมมิชชันที่ลดต่ำลงมา และต้นทุนเพิ่มจากค่าแรงของคนในอุตสาหกรรมนี้
สำหรับแนวโน้มหุ้นไอพีโอในปี 2556 จะดีกว่าปีนี้ ผลจากภาวะตลาดหุ้นดีต่อเนื่อง ทำให้บริษัทที่กำลังเตรียมตัวอยากเข้ามาระดมทุนในตลาดหลักทรัพย์มากขึ้น